蚊
作者：張鎡
朝代：宋

paragraphs: 連夜雨作污渠泥，枯莖蠹葉紛滿蹊。
塘坳蠕蠕長科斗，罋腹攘攘翔醯鷄。
濕生別種蛆蛭類，倒擲橫跳浮却墜。
晴風一旦略噓吹，便解飛騰添足翅。
初即陽光緩緩遊，鼓隊趨羣屋角頭。
雪片有聲飄作陣，楊花無樹輥成毬。
爾自與人風馬牛，緣何耳邊鳴啾啾。
鳴啾啾，未爾罪，撲鬢噆膚驅不退。
有時深夜呵殿來，惱亂書燈猶作祟。
何人當年假爾名，曰蚊豈爲文足稱。
斕斑不過脚似豹，勇健未必拳如鷹。
蚊吾語汝汝切聽，爾詎不聞大鵬舉翼辭南溟，上九萬里如雲興。
爾又不聞鳳凰來儀虞帝庭，九章備體參四靈。
奚曾逐逐專囂塵，固知比擬非其倫。
我園牆陰容爾停，自全且效腐草螢。
吸露大勝血肉腥，口業既免報漸輕。
不然薰燎滅爾形，吾言匪妄如日星。